ขึ้นเพราะ Fundamental
ดัชนีตลาดหุ้นไทยบวกขึ้นมาหลายวัน (ทำการ) ติดต่อกัน
10 มิ.ย. 2562

ลูบคมตลาดทุน : ธนะชัย ณ นคร
ดัชนีตลาดหุ้นไทยบวกขึ้นมาหลายวัน (ทำการ) ติดต่อกัน
เมื่อวานนี้ก็บวกอีก 11.23 จุด ปิดที่ 1,664.73 จุด แต่มูลค่าการซื้อขายอาจจะดูน้อยไปซักหน่อย หรือ 47,579 ล้านบาท
เอาแบบจริง ๆ นะ
คือ ไม่มีใครทราบหรอกว่า ดัชนีหุ้นไทยจะวิ่งขึ้นไปได้อีกเท่าไหร่ หรือหากปรับลงมา แล้วจะปิดเท่าไหร่
หากมีปัจจัยบวกเข้ามาสนับสนุนเรื่อย ๆ หุ้นก็ย่อมวิ่งขึ้นเป็นธรรมดา
แม้ว่าจะมีนักวิเคราะห์ หรือนักลงทุนสายเทคนิค บอกว่า ใกล้ช่วงพักฐาน หรือเข้าเขตซื้อหรือขายมากเกินไป
การให้ข้อมูลแบบนี้ก็พอจะเชื่อได้ (บ้าง)
และส่วนตัวผมเอง ก็เชื่อในด้านสัญญาณทางเทคนิค (แม้จะไม่ถูกต้องเสมอไปนัก แต่ยังดีกว่าไม่มีหลักอ้างอิง)
การลงทุนในตลาดหุ้นนั้น เวลานักลงทุนพกความมั่นใจ ก็ย่อมมีความเชื่อมั่นในการเข้าซื้อ และจะไล่ซื้อหุ้นที่เป็นเป้าหมายตัวเอง ที่อาจมีทั้งซื้อตาม ๆ กันไป กลัวตกขบวน
บางรายที่ซื้อเพราะราคาหุ้นนั้น ๆ ยังต่ำกว่าราคาพื้นฐาน
และอีกหลายปัจจัยบวก ฯลฯ
ทว่า หากความเชื่อมั่นลด ปัจจัยบวกเริ่มหาย ปัจจัยลบเข้ามาแทนที่
สถานการณ์แบบนี้จะเกิด “แพนิก” หรือตื่นตกใจ
นักลงทุนจะแห่ปรับพอร์ต รีบขายหุ้นของตัวเองออกมา และทำให้ตลาดลงอย่างหนักได้
ก่อนหน้านี้ นักวิเคราะห์ต่างมองแนวต้านสำคัญของตลาดหุ้นไทยช่วงนี้ไว้บริเวณ 1,650 – 1,660 จุด
และให้ระวังการพักฐานบริเวณดังกล่าวด้วย
แต่หุ้นสามารถวิ่งฝ่าแนวต้านขึ้นมาได้
สัญญาณทางเทคนิคที่บอกไว้ก่อนหน้านี้ว่า อาจมี “แรงขาย” ทำกำไรออกมา ก็มิอาจจะหยุดยั้ง “แรงซื้อ” ได้
มีคำถามว่าเกิดอะไรขึ้น
คำตอบ คือ ไม่ได้มีอะไรมาก
ปัจจัยบวกท่วมตลาดครับ ทั้งจากต่างประเทศและในประเทศ
ทั้งธนาคารกลางสหรัฐ หรือเฟด จะลดดอกเบี้ยนโยบาย
ธนาคารกลางยุโรป หรือ ECB อาจจะปรับลดด้วย ส่วนของประเทศไทย เข้าใจว่า หากแบงก์ชาติเหล่านี้ปรับลดจริง ๆ ก็คงไม่สามารถฝืนธรรมชาติของตลาดเงินและตลาดทุนได้
จากข้อมูลหลาย ๆ อย่างประกอบ
ทำให้น่าเชื่อได้ระบุว่า หุ้นวิ่งขึ้นรอบนี้ มาจากเรื่องของ Fundamental
มีนักวิเคราะห์บอกว่า ตลาดหุ้นไทย แม้จะวิ่งขึ้นมาหลายวัน ต่างชาติซื้อสุทธิต่อเนื่อง
แต่ยังไม่ได้เข้าเขตซื้อมากเกินไป
สัญญาณทางเทคนิค  Overbought (เข้าเขตซื้อ) หรือ RSI ยังอยู่ที่ระดับ 62
ดังนั้น หุ้นมีโอกาสวิ่งขึ้นได้อีกต่อเนื่อง (แต่อาจมีพักตัวบ้าง) กระทั่ง RSI มาอยู่ที่ระดับ 70 ก็จะเข้าสู่ Overbought  หรือเขตซื้อมากเกินไป
ในรอบนี้ RSI ที่ 70 เทียบได้กับดัชนีบริเวณ 1,680 จุด
สัปดาห์นี้จึงน่าจะซื้อขายกันได้แบบชิล ๆ อยู่
แม้ภาพรวมของตลาดหุ้น จะยังไม่ได้เข้าสู่ Overbought (แต่ก็มีหุ้นหลายกลุ่ม หลายหลักทรัพย์กลับ Overbought ) นะ
เช่น กลุ่มโรงไฟฟ้า ที่ซื้อขายกันสนั่นทุ่งมาต่อเนื่อง
กลุ่มรับเหมา นี่ก็เทรดกันมาตั้งแต่ข่าวว่า พรรคพลังประชารัฐ (พปชร.) จะได้ตั้งรัฐบาล
ส่วนหุ้นที่ยังเข้าลงทุนได้ และราคายังไม่ได้ปรับขึ้นมาแบบร้อนแรง เช่น กลุ่มพลังงาน ก๊วน “พี่ปอ” ที่นำทีมโดย PTT นั่นแหล่ะ แถมราคาน้ำมันยังเป็นใจอีก
ส่วนกลุ่มส่งออก จะมีข่าวดีหากเฟด และ ECB ปรับลดดอกเบี้ยขึ้นมาจริง ๆ ในกลางปีนี้
ดัชนีแม้จะมีแนวต้าน (ถัดไป) ที่บริเวณ 1,680 จุด
แต่หากราคาของหุ้นหลายกลุ่ม หลายหลักทรัพย์ ที่ยังไม่สะท้อน Fundamental
ดัชนีอาจวิ่งแถมไปที่ระดับ 1,700 จุด